En passager på et fly fra London forsøgte at smugle khat til Danmark via Aalborg Lufthavn.

Nordjyllands Politi anholdt torsdag en 38-årig mand fra Nørresundby, da han landede i Aalborg Lufthavn. Med sig i bagagen havde han nemlig 25 kilo af de euforiserende khat-blade. Det var kollegerne i London, der havde sendt et tip over Nordsøen. De nåede ikke at anholde manden inden flyet lettede, så Nordjyllands Politi måtte træde til. De euforiserende blade var pakket i to store tasker og var sandsynligvis tiltænkt det lokale marked. Det er lovligt at indføre og besidde khat i England, men khat giver en let euforiserende effekt og blev derfor forbudt i Danmark i 1993. For et lignende forhold blev en norsk statsborger idømt 14 dages fængsel, da han havde forsøgt at indføre 25 kilo khat via Københavns Lufthavne.